CELEX: 32021D0927
Language: sl
Date: 2021-05-31 00:00:00
Title: Izvedbeni sklep Komisije (EU) 2021/927 z dne 31. maja 2021 o določitvi enotnega medsektorskega korekcijskega faktorja za prilagoditev brezplačnih dodelitev pravic do emisije za obdobje 2021–2025 (notificirano pod dokumentarno številko C(2021) 3745) (Besedilo velja za EGP)

9.6.2021   
               
               
                  SL
               
               
                  Uradni list Evropske unije
               
               
                  L 203/14
               
            
         IZVEDBENI SKLEP KOMISIJE (EU) 2021/927
         z dne 31. maja 2021
         o določitvi enotnega medsektorskega korekcijskega faktorja za prilagoditev brezplačnih dodelitev pravic do emisije za obdobje 2021–2025
         
            
               (notificirano pod dokumentarno številko C(2021) 3745)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Delegirane uredbe Komisije (EU) 2019/331 (1) z dne 19. decembra 2018 o določitvi prehodnih pravil za usklajeno brezplačno dodelitev pravic do emisije na ravni Unije v skladu s členom 10a Direktive 2003/87/ES Evropskega parlamenta in Sveta ter zlasti člena 14(6) Sklepa,
         ob upoštevanju naslednjega:
         
                     (1)
                  
                  
                     Členi 10a(5), 10a(5a) in 10a(8) Direktive 2003/87/ES Evropskega parlamenta in Sveta (2) določajo največjo letno količino pravic, ki je osnova za izračun brezplačno dodeljenih pravic napravam, ki niso zajete v členu 10a(3) navedene direktive.
                  
               
                     (2)
                  
                  
                     Da bi se upošteval delež pravic, ki se prodajo na dražbi, določen v členu 10 Direktive 2003/87/ES, se ne bi smelo preseči največje količine brezplačno dodeljenih pravic iz člena 10a(5) Direktive 2003/87/ES, zmanjšane za količino iz člena 10a(8) in po potrebi ob upoštevanju razpoložljive dodatne količine, določene v členu 10a(5a) navedene direktive. Za zagotovitev, da se navedena največja letna količina pravic ne preseže, bi bilo treba po potrebi uporabiti letni medsektorski korekcijski faktor, ki na enoten način zmanjša število brezplačnih pravic za vsako napravo, upravičeno do brezplačne dodelitve.
                  
               
                     (3)
                  
                  
                     Komisija v skladu s členom 14(6) Delegirane uredbe (EU) 2019/331 po priglasitvi predhodnih letnih količin brezplačnih pravic za ustrezno obdobje dodelitve določi medsektorski korekcijski faktor za vsako leto navedenega obdobja dodelitve.
                  
               
                     (4)
                  
                  
                     Medsektorski korekcijski faktor, ki se uporablja vsako leto v obdobju dodelitve 2021–2025 za naprave, ki niso opredeljene kot proizvajalci električne energije in niso novi udeleženci, bi bilo treba določiti na podlagi predhodne letne količine brezplačno dodeljenih pravic do emisije v posameznem obdobju dodelitve, pri čemer so izključene brezplačne pravice, dodeljene napravam, ki jih države članice izključijo iz sistema Unije za trgovanje z emisijami (EU ETS) v skladu s členom 27 ali 27a Direktive 2003/87/ES, vključene pa so brezplačne pravice, dodeljene napravam, ki jih države članice vključijo v skladu s členom 24 navedene direktive.
                  
               
                     (5)
                  
                  
                     Skupna količina pravic za Unijo iz člena 9 Direktive 2003/87/ES za leto 2021 znaša 1 571 583 007, kot je določeno v členu 1 Sklepa Komisije (EU) 2020/1722 (3). V skladu s prvim in drugim pododstavkom člena 10(1) Direktive 2003/87/ES je bila največja (letna) količina iz člena 10a(5) izračunana kot 43 % od 1 571 583 007 pravic, kar znaša 675 780 693 pravic. Od te količine 675 780 693 pravic bi bilo treba v skladu s členom 10a(8) Direktive 2003/87/ES letno odšteti 32 500 000 pravic, kar bi privedlo do najvišje količine za leto 2021, in sicer 643 280 693 pravic. V skladu s členom 10a(5a) Direktive 2003/87/ES bi se za povečanje največje količine uporabil dodatni znesek v višini do 3 % skupne količine pravic, ki v času desetletnega obdobja 2021–2030 znaša 413 420 157 pravic, če bi predhodne letne količine brezplačnih pravic na napravo, kakor so jih predložile države članice in države Efte, ki so del EGP, ob uporabi ustreznega faktorja iz Priloge V k Delegirani uredbi (EU) 2019/331, presegale največjo količino iz člena 10a(5) Direktive. Vendar pa temu ni bilo tako. Zato bi moral medsektorski korekcijski faktor znašati 100 %.
                  
               
                     (6)
                  
                  
                     Vse neporabljene pravice iz največjih količin v letu 2021 bi bilo treba dati na voljo v naslednjem letu, tj. v letu 2022. Ta logika bi se morala še naprej uporabljati za naslednja leta v obdobju dodelitve od 2021 do 2025 iz točke 15 člena 2 Delegirane uredbe (EU) 2019/331.
                  
               
                     (7)
                  
                  
                     Največje količine iz členov 10a(5), 10a(5a) in 10a(8) Direktive 2003/87/ES, usklajena pravila dodeljevanja in medsektorski korekcijski faktor se uporabljajo v državah Efte, ki so del EGP (4). Zato je treba upoštevati predhodne letne količine brezplačno dodeljenih pravic do emisij v obdobju 2021–2025 na podlagi podatkov, ki jih je Nadzorni organ Efte sprejel v zvezi z Islandijo, Lihtenštajnom in Norveško. Izračuni iz uvodne izjave 5 odražajo to potrebo –
                  
               SPREJELA NASLEDNJI SKLEP:
         
            Člen 1
            Enotni medsektorski korekcijski faktor za prilagoditev brezplačnih dodelitev pravic do emisije za vsako leto v obdobju dodelitve 2021–2025 v skladu s členom 10a(5) in členom 10a(5a) Direktive 2003/87/ES znaša 100 %.
         
         
            Člen 2
            Ta sklep je naslovljen na države članice.
         
         
            V Bruslju, 31. maja 2021
            
               
                  Za Komisijo
               
               Frans TIMMERMANS
               
                  izvršni podpredsednik
               
            
         
         
            (1)  UL L 59, 27.2.2019, p. 8.
         
         
            (2)  Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (UL L 275, 25.10.2003, str. 32).
         
            (3)  Sklep Komisije (EU) 2020/1722 z dne 16. novembra 2020 o skupni količini pravic za Unijo za leto 2021, ki se izdajo v okviru sistema EU za trgovanje z emisijami (UL L 386, 18.11.2020, str. 26).
         
            (4)  Sklep Skupnega odbora EGP št. 112/2020 z dne 14. julija 2020 o spremembi Priloge XX (Okolje) k Sporazumu EGP (še ni objavljen v Uradnem listu).